စာဘူးတောင်း

မေးခွန်း: စာဘူးတောင်းဆောင်းပါးစကားပြေကိုဖတ်ပြီး မည်သို့သော ဗဟုသုတများ ရရှိသနည်း။
အဖြေ: စာဘူးတောင်းဆောင်းပါးကို ဒဂုန်ဦးစန်းငွေက လွတ်လပ်ရေးခေတ်က ရေးသားထားပါသည်။ စာဘူးတောင်း
စာအုပ်မှ ကောက်နုတ်ထားခြင်းဖြစ်သည်။ စာဝတီးငှက်ကလေးသည် သူကိုယ်တိုင် လက်ရာမြောက်စွာ တည်ဆောက်
ထားသော မိုးလုံလေလုံ ထည်ဝါခံ့ညားလှသည့် အသိုက်အအုံစာဘူးတောင်းအတွင်း၌ ချမ်းသာစွာနေရသကဲ့သို့ ဗုဒ္ဓ
ညွှန်ကြားချက် သမ္ပဒါလေးပါးတည်းဟူသော စာဘူးတောင်းအတွင်း၌ နေထိုင်ကြလျှင် စာဘူးတောင်းငှက်ကလေးပမာ
ချမ်းသာတင့်တယ်စွာ နေနိုင်ကြစေရန် ရည်ရွယ်၍ ရေးသားထားခြင်းဖြစ်ပေသည်။ ဤစာဘူးတောင်းစကားပြေမှ
ဗဟုသုတများစွာ ရရှိပါသည်။
ဤစကားပြေမှ စာဝတီးငှက်အကြောင်း ဗဟုသုတရစေပါသည်။ ကောလိယမင်းသားသည် မြတ်စွာဘုရားရှင်
အား ဖူးမြော်ရန် ကောလိယပြည်အတွင်းရှိ ကက္ကရပတ္တမည်သော နိဂုံးရွာ၌ သီတင်းသုံးစဉ် လာရောက်ဖူးမြော်လာခြင်း
ဖြစ်သည်။ လမ်းခရီးအကြား၌ သစ်ပင်တစ်ပင်အောက်သို့ ဝင်ရောက်၍ အပန်းဖြေနေခိုက် စာဘူးတောင်းခြောက်တစ်ခု
ကို တွေ့ရှိ၍ ကောက်ယူကြည့်ရာမှ လူသားတို့ကား ဤငှက်ကလေးလောက်မှ သပ်ရပ်စွာမနေနိုင်ကြပါတကား။
ချမ်းသာစွာနေထိုင်နည်းကို မေးလျှောက်ရလျှင် ကောင်းလေစွဟုအကြံဖြစ်လျက် မြတ်စွာဘုရားထံ မေးလျှောက်ခြင်း
ဖြစ်လေသည်။ ဤအကြံဉာဏ်နှင့်ပတ်သက်၍ မြတ်စွာဘုရားထံ မမေးလျှောက်မီ စာဘူးတောင်းနှင့်ပတ်သက်၍
စာဝတီငှက်ကလေးများ၏ အကြံဉာဏ်ကောင်းမွန်မှု၊ နှလုံးရည်ပြည့်ဝမှုတို့ကို အံ့သြချီးကျူးမှုဖြစ်ကာ စာဝတီ
ငှက်ကလေးများအကြောင်းကို ဗဟုသုတအဖြစ် သိရပါသည်။
အဆောက်အအုံပြု၍နေကြသော ငှက်အမျိုးမျိုးတို့အနက် စာဝတီးငှက်ကလေးများသည် နေရာထိုင်ခင်းနှင့်
ပတ်သက်၍ အလွန်အသန့်အပြန့်ကြိုက်ကြကြောင်း၊ နေစရာအသိုက်ကို သပ်ရပ်စွာတည်ဆောက်ကာနေကြကြောင်း၊


မြင့်သောနေရာကိုသာ ရွေး၍နေကြကြောင်း၊ အကောင်သေးသလောက် ဉာဏ်လည်းကြီးကြောင်း၊ ဇွဲလည်းကောင်း
ကြောင်း၊ အကြံအဖန် နှလုံးရည်နှင့်လည်း ပြည့်ဝကြောင်း၊ အနေလည်းခန့်၊ လက်ရာလည်းသန့်ကြောင်း၊
ငှက်အချင်းချင်း မဆို ထားဘိ၊ လူသားတို့သော်မှပင် အံ့ချီးယူရလောက်အောင် လက်ရာပြောင်မြောက်လှကြောင်း၊
ဆောက်လုပ်ရေးပါရဂူ လူအင်ဂျင်နီယာကြီးများကပင် လက်ဖျားခါကြရကြောင်း ချီးကျူးရေးသားထားရာ
စာဝတီးငှက်ကလေးများအကြောင်း ဗဟုသုတရစေပါသည်။
သူ့လက်ရာ၊ သူ့အဆောက်အအုံ၊ သူ့ရိပ်မြုံ၊ သူ့ဗိမာန်ကိုကြည့်လျှင် အာကာသဝေဟင်နန်းပေါ်ဝယ် ထန်းပင်ကြီး
များ၏ အဖျား၌လည်းကောင်း၊ အခြားသစ်ပင်ကြီးများ၏ အဖျား၌လည်းကောင်း မြင်နိုင်ကြောင်း၊ သူ့အသိုက်တည်ရှိ
ရာကို ဖော်ပြထားရာ အမြင့်နေရာကို ကြိုက်နှစ်သက်သော စာဝတီးငှက်ကလေးများ၏ ရှင်းလင်းသန့်ပြန့်မှုကို နှစ်သက်
သောစိတ်ဓာတ်အကြောင်းကိုလည်း ဗဟုသုတအဖြစ် သိရပါသည်။
စာဝတီးငှက်ကလေးများ၊ အသိုက်တည်ဆောက်ပုံကိုလည်း ဗဟုသုတအဖြစ် သိရပါသည်။ စာဝတီးငှက်
ကလေးများ အသိုက်တည်ဆောက်မှု အတတ်ပညာကို ဘယ်ဆရာထံ သင်ယူခဲ့လေသနည်းဆိုသော ပြဿနာ၏
အဖြေကိုကား ယနေ့အထိ ကမ္ဘာကရှာ၍ မတွေ့နိုင်သေးကြောင်း ချီးကျူးတင်ပြထားပေသည်။ စာဘူးတောင်း
တည်ဆောက်ရာ၌ အသုံးချသောပစ္စည်းများကား ကောက်ရိုးနှင့် မြက်မှိုက်များသာဖြစ်ကြောင်း၊ မိမိအသိုက်ကို
တည်ဆောက်ရာ၌ အလွန်စိတ်ရှည်ကြောင်း မြက်ကို မြက်ချင်း၊ ကောက်ရိုးကို ကောက်ရိုးချင်း တစ်ပင်ချင်း၊ တစ်မျှင်
ခြင်း ထပ်ကာ ထပ်ကာ ဖွဲ့ထားရာ လေဝှေ့သော်လည်း ရွေ့သွားသော အမျှင်တစ်မျှင်မျှမရှိစေရကြောင်း၊ ကော်နှင့်
ကပ်ထားသကဲ့သို့ ခိုင်မြဲကြောင်း၊ သေသပ်ကြောင်း၊ ဖန်မီးအိမ်ပြောင်းရှည်ကို တွဲလျားချထားသည်နှင့်တူကြောင်း၊
စာဘူးတောင်း၏ထက်ဝက် တစ်ပေလောက်တွင် ချိုင့်ဝှမ်းကလေးဖွဲ့ထားပြီး ထိုချိုင့်၏အောက်မှဆက်၍ တစ်ပေခန့်
ရှည်လျားသော ပြောင်း၊ ဘူးတောင်းတပ်၍ ကာထားကြောင်း၊ အတွင်းသို့ဝင်လျှင် ထိုပြောင်းဝမှဝင်ကြောင်းစာဝတီး
ငှက်လေးများ၏ အင်ဂျင်နီယာ အတတ်ပညာကိုလည်း အံသြလောက်ဖွယ် ဗဟုသုတရရှိစေပါသည်။
ဉာဏ်ကြီးရှင်စာဝတီးငှက်လေးများကား သူ့အသိုက်အတွင်းဝယ် ညအခါလင်းထိန်နေစေရန် ပိုးစုန်းကြူးကောင်
လေးများကို ရွှံ့ပျော့လေးများနှင့် အသိုက်တွင်း၌ကပ်ထားကြောင်း အကြံဉာဏ်ကောင်းများကိုလည်း ဗဟုသုတအဖြစ်
သိရပါသည်။ ထိုစာဝတီးငှက်လေးများအကြောင်းနှင့် ဆက်စပ်ကာ လူမှုရေးနှင့် ဆက်စပ်သည် အတွေးအခေါ်များ
စိတ်ထဲတွင်ပေါ်လာကာ လူသားတို့ကား ဤငှက်လေးများလောက်မှ သပ်ရပ်စွာမနေကြခြင်း၏ အကြောင်းရင်းကို
သိလို၍ ဘုရားရှင်ထံ မေးလျှောက်ရာမှ ဘုရားရှင်က သမ္ပဒါလေးပါးဟူသော ကြီးပွားကြောင်းတရားလေးပါးကို
ဟောတော်မူကြောင်း ဗဟုသုတရစေပါသည်။
မြတ်စွာဘုရားရှင် ဟောကြားတော်မူသော ကြီးပွားကြောင်းတရားလေးပါး၌ “ကြိုးစားရှာ၊ ကောင်းစွာ
စောင့်ရှောက်၊ ဝင်ပေါက်နှင့် ထွက်ပေါက်မျှတစေ၊ မိတ်ဆွေကောင်းကိုစောင့်ပါလေ” ဟူသော တရားလေးပါးနှင့်
ကိုက်ညီအောင် ကျင့်သုံးနိုင်သူကား ဆင်းရဲခြင်းကင်း၍ ချမ်းသာသောလူ့စည်းစိမ်ဖြင့် တင့်တယ်စွာနေနိုင်ပြီဖြစ်ကြောင်း
မိန့်ဆိုချက်ကို ဗဟုသုတအဖြစ် သိရပါသည်။ ဤအချက်တို့သည်ကား ကြီးပွားလိုသူ၊ ချမ်းသာလိုသူ၊ ဟန်ကျပန်ကျ
နေလိုသူမှန်သမျှတို့ လက်သုံးပြုရသော “ကြီးပွားရေးလမ်းညွှန်များ” ဖြစ်ကြောင်း ယင်းတို့ကို သမ္ပဒါလေးပါးဟု
ခေါ်ကြောင်း ဗဟုသုတရစေပါသည်။
အချုပ်ဆိုရသော် - စာဘူးတောင်းစကားပြေမှစာဝတီးငှက်လေးများ အသိုက်တည်ဆောက်နေထိုင်ကြပုံ
အကြောင်းနှင့် လူတို့အတွက် ကြီးပွားချမ်းသာစွာနေထိုင်နည်းဖြစ်သော မြတ်စွာဘုရားဟောကြားတော်မူသည့် သမ္ပဒါ
တရားလေးပါးအကြောင်းတို့ကို ဗဟုသုတအဖြစ် သိရပါသည်။